Drie vas ná aanval op polisieArgieffoto: SAPD Drie verdagtes is in hegtenis geneem nadat polisiebeamptes deur ŉ skare van ongeveer 200 gemeenskapslede in Shallcross in Durban aangeval is. Lede van die Durbanse blitspatrollie was Vrydag besig met ŉ operasie in die omgewing toe hulle aangeval is, het kol. Thembeka Mbele, polisiewoordvoerder, gesê. Polisiebeamptes het inligting opgevolg oor dwelmhandel in die gebied. “Die beamptes is aangerand en ŉ vuurwapen is van hulle gesteel. Polisievoertuie is met klippe bestook en beskadig.” Volgens Mbele was lede van die eenheid vir openbare orde, die nasionale ingrypingseenheid, die honde-eenheid en die lugvleuel op die toneel en is paramedici ook ontbied om die beseerde beamptes te behandel. Sake van openbare geweld, aanranding met die doel om ernstig te beseer, diefstal van ŉ vuurwapen en kwaadwillige saakbeskadiging is aanhangig gemaak. Die beseerde polisiebeamptes is na hospitale geneem vir mediese behandeling. Mbele het gesê twee verdagtes, 37 en 41 jaar oud, is kort daarna in hegtenis geneem. ŉ Derde verdagte, 26 jaar oud, is ook later in hegtenis geneem nadat ŉ polisievuurwapen in sy besit gevind is. Die verdagtes sal binnekort in die Chatsworth-landdroshof verskyn. Mbele het gesê die polisie sal nie dié soort misdadige en barbaarse optrede duld nie en die skuldiges sal wel aan die pen ry.